جينا بقى لمرحلة الحصول على الفيزا، رحنا مكتب وسيط دوره أخذ الأوراق وتقديمها للقنصلية، إجراءات المكتب ده معقدة، حجزنا ميعاد ورحنا وعند الباب مسؤول الأمن بمجرد ما شاف أمي بسرعة جاب كرسي متحرك تقعد عليه، فأنا ملاني الغضب، فبدأت أقوله لأ، ماما هتمشي، وأثناء ما أنا بتخانق أمي قعدت على الكرسي، فقولتلها: ماما إنت عاوزة الكرسي ده؟، فوجئت بأمي بتبصلي نظرة عميقة وبتقولي سبيني على الكرسي، فحسيت إن أمي إتكت ع السين، ووصلتني الرسالة وصمت مطبق، وبدأت الأمور تتيسر علشان خاطر الست الكبيرة القعيدة دي.